钦定古今图书集成/明伦汇编/氏族典/第118卷 > 陈寔
## 钦定古今图书集成/明伦汇编/氏族典/第118卷 > 陈寔

按《后汉书陈寔传》：“寔字仲弓，颍川许人也。出于单微。
自为儿童，虽在戏弄，为等类所归。少作县吏，常给事
厮役。后为都亭刺史佐而有志好学，坐立诵读。县令
邓邵试与语，奇之，听受业太学。后令复召为吏，乃避
隐阳城山中。时有杀人者，同县扬吏以疑寔，县遂逮
系，考掠无实，而后得出。及为督邮，乃密托许令礼召”
扬吏，远近闻者，咸叹服之。家贫，复为郡西门亭长，寻
转功曹。司空黄琼辟选理剧，补闻喜长，旬月以期丧
去官。复再迁除太丘长，修德清静，百姓以安。以沛相
赋敛违法，乃解印绶去，吏人追思之。及后逮捕党人，
事亦连寔，馀人多逃避求免，寔曰：“吾不就狱，众无所
恃。”乃请囚焉。遇赦得出。灵帝初，大将军窦武辟以为
掾属。时中常侍张让权倾天下，让父死，归葬颍川，虽
一郡毕至，而名士无往者，让甚耻之，寔乃独吊焉。及
后复诛党人，让感寔故，多所全宥。寔在乡闾，平心率
物，其有争讼，辄求判正，晓譬曲直，退无怨者。及党禁
始解，累见征命，遂不起。闭门悬车，栖迟养老。中平四
年，年八十四，卒于家。何进遣使吊祭，海内赴者三万
馀人，制衰麻者以百数，共刊石立碑，谥为“文范先生。”